โคราชเร่งระบายน้ำออกจากอ่างขนาดใหญ่ทั้ง 4 แห่ง รับน้ำใหม่จากดีเปรสชั่นสิ้นเดือนนี้
นายวิเชียร จันทรโณทัย ผู้ว่าราชการจังหวัดนครราชสีมา ประชุมหน่วยงานที่เกี่ยวข้องเพื่อติดตามสถานการณ์น้ำท่วมในพื้นที่ รวมทั้งการรับมือกับพายุลูกใหม่ที่จะเข้ามาในสิ้นเดือนตุลาคมนี้  ที่ศูนย์บัญชาการเหตุการณ์ติดตามสถานการณ์น้ำท่วม ห้องประชุมท้าวสุรนารี ชั้น 1 ศาลากลางจังหวัดนครราชสีมา ผู้ว่าราชการจังหวัดนครราชสีมา กล่าวว่า สถานการณ์น้ำท่วมในพื้นที่หลายอำเภอเริ่มคลี่คลายแล้วระดับน้ำลดลงจนกลับเข้าสู่ภาวะปกติ โดยเฉพาะในพื้นที่เขตอำเภอเมืองนครราชสีมา ซึ่งน้ำขณะนี้น้ำจากลำเชียงไกรได้ไหลไปอยู่ในพื้นที่อำเภอโนนสูง ส่วนน้ำจากลำตะคองและลำมูลจะลงไปอยู่ที่อำเภอพิมาย แต่จากการลงพื้นที่ไปตรวจสอบปริมาณน้ำในพื้นที่อำเภอพิมายปริมาณน้ำยังทรงตัว ส่วนน้ำที่ปล่อยออกจากอ่างเก็บน้ำลำตะคอง วันละ 8-9 แสน ลบ.ม.ตั้งแต่เมื่อวาน(25 ต.ค.64) น้ำที่ปล่อยออกมาจะมาถึงที่ประตูระบายละลมหม้อ ตำบลโคกกรวด อำเภอเมือง ในเย็นวันที่ 27 ต.ค.64 และจะทยอยผ่านอำเภอโนนสูง อำเภอเฉลิมพระเกียรติ และคาดว่าจะเข้าไปในพื้นที่อำเภอพิมายในสัปดาห์หน้า สำหรับการระบายน้ำออกจากอ่างเก็บน้ำขนาดใหญ่ 4 แห่งนั้น ได้มีการระบายน้ำออกจากอ่างทุกแห่งรวมทั้งอ่างเก็บน้ำขนาดกลางด้วย เนื่องจากมีปริมาณน้ำเต็มความจุและเพื่อรองรับน้ำใหม่ที่จะเข้ามาในอ่างเก็บน้ำแต่ละแห่งจากพายุดีเปรสชั่นที่จะเข้ามาในปลายเดือนตุลาคมนี้ พื้นที่อำเภอพิมายเป็นพื้นที่รวมน้ำจากทุกลุ่มน้ำ ลำมูลขณะนี้ยังสามารถระบายน้ำได้ดี ซึ่งได้มีการระบายระบายน้ำภายในลำมูลให้ผ่านตัวเมืองอำเภอพิมายให้ได้เร็วที่สุดเพื่อรอรับน้ำใหม่ที่จะไหลลงมา ส่วนน้ำจะท่วมหรือไม่นั้นคาดว่าจะท่วมในพื้นที่เดิมทั้งในพื้นที่ลุ่มน้ำลำตะคอง ลำเชิงไกร รวมทั้งในพื้นที่อำเภอพิมาย แต่จะไม่มากเหมือนครั้งที่ผ่านมา สำหรับสถานการณ์น้ำภายในอ่างเก็บน้ำขนาดใหญ่ทั้ง 4 แห่ง ของจังหวัดนครราชสีมา อ่างเก็บน้ำลำตะองมีปริมาณน้ำกักเก็บที่ 332 ล้าน ลบ.ม.จากความจุ 314 ล้าน ลบ.ม. คิดเป็น 105.64 เปอร์เซ็นต์ ระบายน้ำออก 0.864 ล้าน ลบ.ม. หรือ 8 แสน ลบ.ม.ต่อวัน อ่างเก็บน้ำลำพระเพลิง มีปริมาณน้ำกักเก็บที่ 153 ล้าน ลบ.ม.จากความจุ 155 ล้าน ลบ.ม. คิดเป็น 98.92 เปอร์เซ็นต์ ระบายน้ำออก 2.199 ล้าน ลบ.ม.ต่อวัน อ่างเก็บน้ำมูลบน มีปริมาณน้ำกักเก็บที่ 145 ล้าน ลบ.ม.จากความจุ 141 ล้าน ลบ.ม. คิดเป็น 103 เปอร์เซ็นต์ ระบายน้ำออก 1.414 ล้าน ลบ.ม.ต่อวัน อ่างเก็บน้ำลำแชะมีปริมาณน้ำกักเก็บที่ 271 ล้าน ลบ.ม.จากความจุ 275 ล้าน ลบ.ม.  คิดเป็น 98.54 เปอร์เซ็นต์ ระบายน้ำออก 2.069 ล้าน ลบ.ม.ต่อวัน